NORAKSTS

|  |  |
| --- | --- |
| 28.08.2025. | Nr.11/32 |

**VIENOŠANĀS PAR 2023.GADA 22.NOVEMBRA NOMAS LĪGUMA “pAR PIECU VIEGLO AUTOMAŠĪNU NOMU” IZBEIGŠANU APSTIPRINĀŠANA**

**Atklāti balsojot: PAR – 14** (M.Daģis, U.Dūmiņš, M.Buškevics, M.Galkins, I.Konutis, V.Kudrjavceva, G.Kurlovičs, A.Pagors, A.Rublis, R.Šlegelmilhs, M.Štāls, V.Švāns, K.Vaivods, R.Vectirāne), **PRET – nav**, **ATTURAS – 1** (A.Rāviņš),

Saskaņā ar atklātā konkursa “Piecu vieglo automašīnu noma Jelgavas valstspilsētas pašvaldības iestādes “Centrālā pārvalde” vajadzībām” (identifikācijas Nr. JVP 2023/14/AK) rezultātiem 2023.gada 22.novembrī starp Jelgavas valstspilsētas pašvaldību (turpmāk – pašvaldība) un SIA “Pilna Servisa Līzings” (turpmāk – iznomātājs), reģistrācijas numurs 40003546341, tika noslēgts nomas līgums par piecu vieglo automašīnu nomu (turpmāk – Līgums) uz termiņu 36 mēneši no automašīnu nodošanas pašvaldībai, tas ir līdz 2027.gada 7.februārim.

Ņemot vērā atlikušo Līguma darbības termiņu un automašīnu nomas maksu mēnesī 7062,25 EUR *(septiņi tūkstoši sešdesmit divi eiro, 25 centi),* tai skaitā PVN*,* Līguma darbības turpināšana līdz Līguma termiņa beigām nozīmētu izdevumus no pašvaldības budžeta 121 823,81 EUR (*simtu divdesmit viens tūkstotis astoņi simti divdesmit trīs euro 81 cents*) apmērā.

Konkurences padome 2024.gada 30.jūlija vēstulē Nr. 1.7-2/766 “Par Konkurences padomes konstatētajiem faktiem iepirkumā ID nr. JVP 2023/14/AK”, lai novērstu konkurences neitralitātes neatbilstību, norādīja uz nepieciešamību izbeigt Līgumu un izsludināt jaunu iepirkumu par vieglo automašīnu nomu, nepieļaujot priekšrocību radīšanu pretendentam, kas piedāvā noteikta ražotāja konkrētas markas automobiļus.

Analizējot radušos situāciju ir secināts, ka darba vajadzībām pašvaldībā būtu iespējams izmantot finansiāli izdevīgākas automašīnas, ko apliecina sākotnējā tirgus situācijas apzināšana. Attiecīgi šobrīd tiek veikta tirgus izpēte un tiek plānots veikt iepirkumu normatīvajos aktos noteiktajā kārtībā. Ar iznomātāju ir panākta vienošanās par Līguma izbeigšanu pirms termiņa. Saskaņā ar panākto vienošanos, pašvaldība par Līguma izbeigšanu pirms termiņa samaksā iznomātājam kompensāciju 19 000,00 EUR (*deviņpadsmit tūkstoši euro 00 centi*). Ņemot vērā Līguma nosacījumus, kā arī iznomātāja aprēķinātos viņam ar Līguma izbeigšanu pirms termiņa radītos zaudējumus, kas pārsniedz 40 000,00 EUR (*četrdesmit tūkstoši euro 00 centi*), kompensācijas apmērs uzskatāms par optimālu un pašvaldībai finansiāli izdevīgu, jo arī pēc kompensācijas samaksas un sagaidāmā iepirkuma rezultātā noslēgtā automašīnu nomas līguma par periodu līdz 2027.gada 7.februārim paredzētais ietaupījums pašvaldības budžetā sasniegs vismaz 50 000 EUR (*piecdesmit tūkstoši euro 00 centi*).

Ņemot vērā minēto,

**JELGAVAS VALSTSPILSĒTAS PAŠVALDĪBAS DOME NOLEMJ:**

Apstiprināt 2025.gada 15.augustā starp Jelgavas valstspilsētas pašvaldību un SIA “Pilna Servisa Līzings”, reģistrācijas numurs 40003546341, noslēgto vienošanos “Par 2023.gada 22.novembra nomas līguma izbeigšanu” (pielikumā).

Domes priekšsēdētājs *(paraksts)* M.Daģis

NORAKSTS PAREIZS

Jelgavas valstspilsētas pašvaldības

Iestādes “Centrālā pārvalde”

Administratīvā departamenta

Domes priekšsēdētāja sekretāre  Ž.Memena

2025. gada 28. augustā